Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 163/13/8806	Košice, 11.7.2013
EEČ : 2-65-208-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
v okrese XXXXX - okolie, v smere od obce Turňa nad Bodvou na mesto Rožňava, dňa 22. 01. 2013 o 18.00 hod. viedol nákladné motorové vozidlo zn. Ford Transit, EČ: KS 849 CY, po štátnej ceste I/50, kde počas jazdy na rovnom úseku mokrej vozovky v 405,23 km nevenoval náležitú pozornosť vedeniu motorového vozidla a neskoro reagoval na pred ním jazdiace  osobné motorové vozidlo zn. Seat Alhambra, EČ: RA 502 AU, odbočujúce vľavo na obec Dvorníky, ktoré v tom čase riadil XXXXX, a prednou časťou svojho nákladného motorového vozidla zn. Ford Transit narazil do zadnej časti osobného motorového vozidla zn. Seat Alhambra, ktoré odhodilo do protismeru jeho jazdy, kde sa ľavou prednou časťou zrazil s ľavou prednou časťou vozidla zn. Citroen Berlingo, EČ: 7A36845 premávajúce vo svojom jazdnom pruhu v smere od Rožňavy na Turňu nad Bodvou, ktorého vodičom bol XXXXX, pričom po štátnej ceste I/50 v smere od Rožňavy na Turňu nad Bodvou pred osobným motorovým vozidlom zn. Citroen Berlingo premávalo osobné motorové vozidlo zn. Škoda Octavia, EČ: BA 366 SV, ktorého vodičom bol XXXXX a toto v čase odrazu obvinený zachytil svojou ľavou prednou časťou a to ľavú zadnú časť osobného motorového vozidla zn. Škoda Octavia, ktoré následkom nárazu otočilo vľavo do protismeru, zišlo z vozovky vľavo a narazilo do dopravnej značky D39b, smerová tabuľa s názvom Dvorníky, čím došlo k jej poškodeniu pre Národnú diaľničnú spoločnosť v Košiciach a k ľahkému zraneniu spolujazdkýň v osobnom motorovom vozidle zn. Seat Alhambra a to: XXXXX, ktorá pri dopravnej nehode utrpela zlomeninu nosových kostí s posunom kostených úlomkov a podvrtnutie krčnej chrbtice, ktoré zranenie si u poškodenej vyžiadalo dĺžku liečenia a trvanie práceneschopnosti podľa vyjadrenia znalca z odboru zdravotníctva 42 dní a XXXXX, ktorá utrpela podvrtnutie krčnej oblasti chrbtice ľahkého stupňa vyžadujúce si liečenie do 7 dní.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, OR PZ XXXXX - okolie, ODI, oddelenia výkonu služby, sp. zn. ČVS: ORP-25/DI-KS-2013 dňa 21. 02. 2013 bolo začaté trestné stíhanie a dňa 26. 04. 2013 podľa § 206 ods. 1 Tr. poriadku  vznesené obvinenie XXXXX za prečin ublíženia na zdraví podľa § 158 Tr. zákona na tom skutkovom základe, ako je to uvedené vo výrokovej časti tohto uznesenia.
	
	Podľa § 216 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu  podmienečne zastaviť trestné stíhanie, ak
	a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne
	b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu
	c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Po preskúmaní spisového materiálu som zistil, že u obvineného sú splnené zákonné podmienky pre podmienečné zastavenie trestného stíhania.

 	V danom prípade obvinený   svojím konaním spôsobil škodu pre XXXXX a XXXXX v súvislosti so zranením, ktoré utrpeli pri dopravnej nehode.

	 Pre Národnú diaľničnú spoločnosť XXXXX vznikla škoda poškodením značky D39b, smerovej tabule s názvom Dvorníky a škoda poškodením motorových vozidiel pre nasledovných majiteľov: poškodením nákladného motorového vozidla zn. Ford Transit, EČ: KS 849 CY, škodu pre firmu AGRO-KOMÁROVCE, ktorú si jej zástupca XXXXX v trestnom konaní neuplatnil, poškodením osobného motorového vozidla, zn. Seat Alhambra, EČ: RA 502 AU, škodu pre XXXXX, fi M+A Trade Chyžné, poškodením osobného motorového vozidla zn. Citroen Berlingo, EČ: 7A36845  pre firmu Bonett XXXXX a poškodením osobného motorového vozidla zn. Škoda Octavia, EČ: BA 366 SV, ktorého vlastníkom je firma Wüstenrot Stavebná sporiteľňa a. s. Bratislava - Staré mesto. 

	Trestný zákon  za prečin  ublíženia na zdraví podľa § 158  Tr. zákona dovoľuje uložiť trest odňatia slobody až na 1 rok.

	Obvinený  XXXXX  sa k spáchaniu prečinu priznal  v celom rozsahu a dal súhlas pre prípadné rozhodnutie prokurátora o podmienečnom zastavení trestného stíhania.

	Spôsobená škoda na majetku vyššie uvedených motorových vozidiel ako aj na zdraví poškodených osôb a poškodením dopravnej značky je realizovaná z podnetu obvineného XXXXX poisťovňou Uniqa a. s. Bratislava, ktorá bude uhradená touto poisťovňou z havarijného poistenia prevádzkovateľa nákladného motorového vozidla zn. Ford Transit, EČ: KS 849 CY, pretože táto bola obvineným splnomocnená, aby oprávnené nároky všetkých poškodených uspokojila.

	Vzhľadom na doterajší život a okolnosti prípadu možno  takéto rozhodnutie považovať za dostačujúce.

	Preto bolo rozhodnuté tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomíra Kováčová
prokurátorka